פדרר וג'וקוביץ' בשנת 2015
**היריבות בין פדרר וג'וקוביץ'** היא יריבות בין הטניסאים רוג'ר פדרר השווייצרי ונובאק ג'וקוביץ' הסרבי. הם שיחקו האחד נגד השני ב-50 משחקים רשמיים, כאשר פדרר מוביל 27–23 במספר הניצחונות. בין השאר, הם נפגשו 17 פעמים בטורנירי גראנד סלאם כאשר ג׳וקוביץ’ מוביל 11–6.

שני השחקנים נחשבים מהגדולים בהיסטוריה, והמשחקים ביניהם היו חלק משמעותי בקריירה של השניים. המפגשים ביניהם היו לרוב ברמה גבוהה מאוד, כאשר אף שחקן לא הצליח להשיג עליונות באופן עקבי. הפרש הגילאים ביניהם אמנם משמעותי יחסית (6 שנים) אך המפגשים ביניהם התרחשו כאשר שניהם הציגו יכולת טובה.

היסטוריית מפגשים
----------------

מבוסס על הקישורים.

### 2006

המפגש הראשון ביניהם היה ב-2006 בסיבוב הראשון של טורניר המאסטרס 1000 על החימר במונטה קרלו. פדרר ניצח בשלוש מערכות 3-6 6-2 3-6. פדרר היה בן 24 מדורג מספר 1 בעולם ובשיא הדומיננטיות שלו, וג'וקוביץ' היה קרוב לגיל 19 ובתחילת דרכו. לאחר המשחק פדרר הודה כי הוא מרוצה מהניצחון והוקל לו שזה נגמר.

המפגש הבא שלהם היה בז'נבה, שווייץ במסגרת גביע הדייוויס. פדרר ניצח בשלוש מערכות 3-6 2-6 3-6 וחתם ניצחון 1-3 לשווייץ בהתמודדות.

### 2007

הצמד נפגש בסיבוב הרביעי באוסטרליה הפתוחה, ופדרר ניצח בשלוש מערכות 2-6 5-7 3-6, בדרכו לזכייה בתואר. הם תת-נפגשו בטורניר דובאי ברבע הגמר ופדרר ניצח ב-3 מערכות 3-6 7-6 3-6, שוב בדרכו לזכייה בתואר.

המשחק הבא היה בגמר טורניר המאסטרס 1000 במונטריאול, שם ג'וקוביץ׳ ניצח לראשונה את פדרר 6-7 6-2 6-7 במשחק צמוד. לאחר המשחק ג'וקוביץ' ציין שהניצחון במערכה הראשונה היה קריטי לניצחון במשחק, ושזה הישג גדול לנצח את השחקן הכי חזק מנטלית בשני שוברי שוויון. בהמשך הם נפגשו בגמר ארצות הברית הפתוחה, שם פדרר ניצח בשלוש מערכות 6-7 6-7 4-6 וזכה בגראנד סלאם מספר 12. לג'וקוביץ' היו 5 נקודות מערכה במערכה הראשונה ביתרון 5-6 על ההגשה שלו, כולל יתרון 0-40. במערכה השנייה הוא הפסיד עוד 2 נקודות מערכה. פדרר הודה אחרי המשחק כי השחקנים החדשים מאתגרים אותו.

### 2008

הפריצה הגדולה של ג'וקוביץ' הגיעה באוסטרליה הפתוחה שם הוא ניצח את פדרר בחצי הגמר 5-7 3-6 6-7, בדרכו לזכייה בתואר גראנד סלאם ראשון בקריירה. בכך נקטע לפדרר רצף של 10 גמרים רצופים בגראנד סלאם, שהחל בווימבלדון 2005. לאחר המשחק פדרר אמר שהוא יצר מפלצת, ושאם הוא מפסיד מערכה אז פתאום אומרים שהוא לא משחק טוב.

המפגש הבא היה בחצי הגמר במונטה קרלו שם פדרר ניצח לאחר שג'וקוביץ' פרש במצב של 3-6 2-3 בשל מחלה.

הם שוב נפגשו באליפות ארצות הברית, הפעם בחצי הגמר, שם פדרר ניצח בארבע מערכות 3-6 7-5 5-7 2-6 בתנאי רוח קשים. פדרר המשיך לזכייה בטורניר ותואר גראנד סלאם מספר 13.

### 2009

המפגש הראשון בין השניים היה בחצי הגמר במיאמי, שם ג'וקוביץ' חזר מפיגור מערכה לניצחון 3–6 2-6 3-6. פדרר שבר במהלך המשחק מחבט לאחר שהפסיד נקודה בעלייה לרשת. לאחר מכן הם נפגשו בחצי הגמר ברומא על חימר שם ג'וקוביץ' שוב חזר מפיגור מערכה לניצחון 4–6 3-6 3-6. הם נפגשו שוב בטורניר המאסטרס בסינסינטי, שם פדרר ניצח 1-6 5-7 וזכה בתואר הראשון כאבא. בחצי הגמר אליפות ארצות הברית הפתוחה פדרר ניצח 6-7 5-7 5-7, כאשר הוא מכה טווינר כדי להשיג שלוש נקודות משחק על ההגשה של ג'וקוביץ', חבטה שהוא מגדיר כאחת היפות בקריירה שלו, גם בשל האיכות וגם בשל המעמד.

בגמר טורניר בזל נקם ג'וקוביץ' בשלוש מערכות 4-6 6-4 2-6 לעיני הקהל הביתי של פדרר, וקטע רצף של 19 ניצחונות לשווייצרי בטורניר.

### 2010

פדרר וג'וקוביץ' נפגשו בחצי גמר טורניר טורונטו שם פדרר ניצח בשלוש מערכות 1-6 6-3 5-7. זמן קצר לאחר מכן הם נפגשו שוב במשחק מותח בחצי גמר אליפות ארצות הברית הפתוחה. הסרבי חזר פעמיים מפיגור מערכה כדי לנצח בחמש מערכות 5–7 1-6 7-5 2-6 5-7. במערכה החמישית במצב של 4-5 לטובת פדרר, ג'וקוביץ' פיגר 15–40 על ההגשה שלו, אך הציל את שתי נקודות המשחק. ג'וקוביץ' שבר את פדרר במשחקון הבא, הציל נקודת שבירה נוספת במשחקון האחרון וניצח את המשחק לאחר ראלי של 22 חבטות. ההפסד מנע מפדרר להגיע לגמר בארצות הברית בפעם השביעית ברציפות.

המפגש הבא היה בשנגחאי, שם פדרר ניצח בשתי מערכות 5-7 4-6, ולאחר מכן נפגשו שוב בגמר טורניר בזל בשחזור של הגמר משנה שעברה. פדרר ניצח הפעם את הסרבי 4-6 6-3 1-6. הם גם נפגשו בטורניר סוף השנה בלונדון בחצי הגמר כשפדרר ניצח 1-6 4-6 בדרכו לזכייה בתואר.

### 2011

2011 ידועה כשנה שג'וקוביץ' החל לשלוט בעולם הטניס. לאחר שנדאל הודח ברבע הגמר בטורניר אוסטרליה, מה שמנע מממנו להחזיק את כל תוארי הגראנד סלאם בו זמנית, פדרר פגש את ג'וקוביץ' בחצי הגמר. הסרבי ניצח בשלוש מערכות 6-7 5-7 4-6 והמשיך לזכייה בטורניר. הם נפגשו שוב בגמר טורניר דובאי שם שוב פדרר הפסיד 3–6 6-3. הם המשיכו למפגש שלישי בעונה בחצי הגמר באינדיאן וולס, שם נובאק שוב ניצח 3-6 6-3 2-6 והמשיך לזכייה בטורניר.

למשחק הבא ביניהם ג'וקוביץ' הגיע עם רצף של 43 ניצחונות רצופים, כאשר 41 מהם היו מתחילת העונה, כולל שני ניצחונות על נדאל על מגרש החימר. המשחק היה בחצי גמר אליפות צרפת הפתוחה, מפגשם הראשון בטורניר זה. פדרר ניצח 7–6 6–3 3–6 7–6, סיים את רצף הניצחונות המדהים של ג'וקוביץ', ומנע ממנו להשוות את שיאו של ג'ון מקנרו של 42 ניצחונות בתחילת העונה. המשחק היה ברמה גבוהה מאוד ונחשב לאחד המשחקים הטובים של עונת 2011.

המפגש הבא היה שוב בחצי גמר אליפות ארצות הברית הפתוחה, פגישה חמישית רצופה של הצמד בטורניר ורביעית רצופה בחצי הגמר. ג'וקוביץ' הגיע כמספר 1 בעולם, אך פדרר פתח טוב את המשחק וניצח בשתי המערכות הראשונות 6-7 4-6. ג'וקוביץ' איזן את התוצאה בשתי המערכות הבאות 3-6 2-6. במערכה המכרעת פדרר הוביל 3-5 ו-15-40 במשחקון ההגשה שלו. את נקודת המשחק הראשונה ג'וקוביץ' הציל בצורה מדהימה כאשר הוא חבט ווינר בחבטת כף היד לאחר הגשה של פדרר, לתשואות הקהל. הוא הציל גם את נקודת המשחק הבאה ושבר את פדרר. הוא המשיך ולקח את 3 המשחקונים הבאים בדרכו לניצחון במשחק עם 5-7 במערכה. לאחר מכן ג'וקוביץ' זכה בטורניר בפעם הראשונה בקריירה.

### 2012

שני המפגשים הראשונים בין השניים היו על חימר, בחצי הגמר ברומא ובחצי הגמר בצרפת, ובשני המשחקים ג'וקוביץ' ניצח במערכות חלקות עם 2-6 6-7 ברומא ו-4-6 5-7 3-6 בצרפת.

המפגש הבא היה הראשון על הדשא בין השניים, בחצי הגמר בווימבלדון. השניים חילקו ביניהם את שתי המערכות הראשונות ופדרר לקח את השתיים הבאות בדרכו לתואר גראנד סלאם מספר 17, והראשון מאז אוסטרליה 2010. כמו כן, בזכות הזכייה בתואר הוא עלה למקום הראשון בעולם על חשבון נובאק, מה שהוביל לשבירת השיא של סמפראס של מספר השבועות במקום הראשון בעולם.

המפגש הבא היה בגמר בסינסינטי, שם פדרר ניצח 0-6 6-7. הבייגל במערכה הראשונה הוא היחיד ביריבות בין השניים. הם נפגשו שוב בגמר טורניר סוף השנה כשהפעם ידו של הסרבי הייתה על העליונה, 5-7 6-7. ג'וקוביץ' סיים את העונה במקום הראשון בעולם ופדרר במקום השני.

### 2013

פדרר וג'וקוביץ' נפגשו רק בשני הטורנירים האחרונים של העונה, כאשר שני המפגשים היה בהפרש של ארבעה ימים זה מזה. הראשון היה בחצי הגמר של טורניר המאסטרס 1000 בפאריס שם פדרר לקח את המערכה הראשונה 4-6 אך הפסיד את השתיים הבאות 3–6 6-2. ג'וקוביץ' יצא שוב עם היד העליונה בשלב הבתים של טורניר סוף השנה 4-6 7-6 2-6. בשני הטורנירים ג'וקוביץ' גם זכה בתואר.

### 2014

2014 סימנה את חזרתו של פדרר לכושר, לאחר שנה יחסית חלשה. הוא הגיע לחצי הגמר באוסטרליה, והמשיך את היכולת הטובה בדובאי שם גבר על ג'וקוביץ' בחצי גמר 3–6 3-6 2-6, פעם ראשונה שפדרר חוזר מפיגור מערכה מול ג'וקוביץ'. לאחר מכן ג'וקוביץ' זכה בתואר הראשון שלו בעונה באינדיאן וולס עם ניצחון על פדרר בגמר 3–6 3-6 6-7. ג'וקוביץ' הגיע למונטה קרלו כאלוף המכהן אך הודח על ידי פדרר בחצי הגמר 5-7 2-6, כאשר פרק כף היד של ג'וקוביץ' היה חבוש בשל פציעה.

ג'וקוביץ' חזר למקום הראשון לאחר זכייה שנייה בווימבלדון עם ניצחון על פדרר בגמר. זה היה משחק מותח שהגיע לחמש מערכות 6–7 4-6 6-7 7-5 4-6. ג'וקוביץ' הגיע לגמר לאחר שהפסיד חמישה משישה גמרי הסלאם האחרונים שלו ופדרר הגיע לגמר סלאם ראשון מזה שנתיים.

ג'וקוביץ' הגיע לטורניר שנחאי כאלוף המכהן בשנה השנייה ברציפות והחזיק ברצף של 28 ניצחונות על אדמת סין. עם זאת הוא הפסיד לפדרר בחצי הגמר 4-6 4-6 בעקבות הניצחון פדרר עלה למקום השני בעולם. השניים היו אמורים להיפגש בגמר טורניר סוף השנה בלונדון אבל לפני המשחק פדרר עלה למגרש והתנצל בפני הקהל על כך שהוא לא יוכל לשחק בשל פציעה.

### 2015

פדרר וג'וקוביץ' בגמר טורניר סינסינטי 2015
שנת 2015 הייתה השנה הטובה ביותר סטטיסטית של ג'וקוביץ', כשהוא הגיע לכל גמרי הגראנד סלאם, עם זכייה בשלושה ובנוסף זכה בשישה טורנירי מאסטרס והגיע לגמר בשניים הנוספים בהם שיחק. פעמים רבות משווים בין עונת 2006 של פדרר, הטובה ביותר מבחינה סטטיסטית של השווייצרי, לעונה זו של נובאק. הוא הפך לשלישי שמגיע לכל גמרי הגראנד סלאם בעונה לאחר רוד לייבר ורוג'ר פדרר. כמו כן, הוא סיים את העונה במאזן 6-82, כאשר שלושה מתוך ששת ההפסדים באו מידיו של פדרר.

הצמד שוב נפגש בטורנירי דובאי ואינדיאן וולס, שני המפגשים בגמר. בדובאי פדרר שלט עם ניצחון 3-6 5-7 וג'וקוביץ' ניצח באינידאן וולס 3-6 7-6 2-6.

בגמר טורניר רומא על חימר ג'וקוביץ' הגיע בכושר שיא לאחר שזכה בשלושה טורנירי מאסטרס 1000 באותה עונה ואחז ברצף של 22 ניצחונות רצופים. הוא זכה גם ברומא עם ניצחון על פדרר בגמר 4-6 3-6. זה היה הפסדו הרביעי של פדרר בגמר הטורניר, שיחד עם מונטה קרלו, אלו טורנירי המאסטרס 1000 היחידים בהם לא זכה.

השניים שחזרו את גמר ווימבלדון משנה שעברה, עם ניצחון של ג'וקוביץ' ב-4 מערכות 6-7 7-6 4-6 3-6 ותואר שלישי בטורניר, והיה הראשון להגן על התואר בווימבלדון מאז פדרר ב-2007.

המפגש הבא היה השלישי של הצמד בגמר טורניר סינסינטי, כשפדרר ניצח בשניים הקודמים. הוא ניצח גם במשחק הזה 6-7 3-6, ומנע מג'וקוביץ' מלהיות הראשון לזכות בכל טורנירי המאסטרס 1000.

פדרר הגיע לגמר אליפות ארצות הברית לראשונה מאז 2009, שם הוא הפסיד לג'וקוביץ', 6-4 5-7 6-4 6-4. זה היה תוארו השני של ג'וקוביץ' בארצות הברית.

הם נפגשו עוד פעמיים בטורניר סוף השנה בלונדון, שם פדרר ניצח את המפגש הראשון בשלב הבתים 5-7 2-6 אך הפסיד בגמר 3–6 6-4. זה היה תוארו ה-11 של ג'וקוביץ' באותה עונה.

### 2016

השניים נפגשו בחצי הגמר בטורניר אוסטרליה הפתוחה למפגש שרבים ציפו לו. ג'וקוביץ' פתח את המשחק בצורה מוחצת עם ניצחון בשתי המערכות הראשונות 1-6 2-6 תוך שהוא לא משאיר ליריבו סיכוי. ג'וקוביץ' אמנם הפסיד את המערכה השלישית 3–6 אך ניצח את המערכה הרביעית 3-6 בדרכו לזכייה שישית בטורניר. זה היה המפגש היחיד בין השניים באותה שנה.

### 2018

השניים חידשו את היריבות ביניהם בגמר טורניר סינסינטי. לאחר 3 הפסדים בגמר לפדרר (וחמישה בסך הכל) ג'וקוביץ' זכה בטורניר לראשונה בקריירה עם ניצחון 4-6 4-6. זו הייתה זכייה ראשונה של ג'וקוביץ' בטורניר והוא השלים זכייה בכל טורנירי המאסטרס 1000. מנגד, פדרר הפסיד לראשונה בגמר סינסינטי, טורניר בו זכה 7 פעמים בעבר.

השניים נפגשו שוב בחצי גמר טורניר המאסטרס 1000 בפאריס, וסיפקו משחק יוצא מן הכלל שהוכרע בשובר שוויון במערכה השלישית 6-7 7-5 6-7 לטובת ג'וקוביץ', שניצח משחק 22 ברציפות ורביעי רצוף על יריבו השווייצרי.

### 2019

ב-14.7 היריבות בין השניים חודשה בגמר אליפות וימבלדון, בו ג'וקוביץ' ניצח 6-7 6-1 6-7 6-4 12-13. המשחק, שארך 4:57 שעות, היה משחק הגמר הארוך ביותר בתולדות ווימבלדון (השיא הקודם היה שייך לגמר בין פדרר ונדאל ב-2008). זהו גם היה משחק היחידים הראשון בווימבלדון שהגיע לשובר שוויון במערכה החמישית, לאחר שהוכנס לראשונה לטורניר באותה שנה. זה היה תואר הגראנד סלאם ה-16 של ג'וקוביץ' והחמישי בווימבלדון. כמו כן זהו ניצחונו החמישי ברציפות על פדרר ושלישי בגמר ווימבלדון.

ב-14.9 השניים נפגשו שוב בשלב הבתים בטורניר סיום העונה, במשחק בו המנצח עולה לחצי הגמר והשני מודח. פדרר ניצח 4-6 3-6, וקטע רצף של חמישה ניצחונות רצופים של ג׳וקוביץ.

### 2020

פדרר וג'וקוביץ' נפגשו בחצי הגמר באוסטרליה בפעם הרביעית (מפגש נוסף היה בשמינית הגמר) וכמו בארבעת המפגשים הקודמים גם הפעם ידו של הסרבי הייתה על העליונה עם ניצחון 6-7 4-6 3-6.

### סיכום המפגשים

| מספר | שנה | טורניר | סוג טורניר | משטח | סיבוב | מנצח | תוצאה | משך המשחק | מערכות | ג'וקוביץ' | פדרר |
| --- | --- | --- | --- | --- | --- | --- | --- | --- | --- | --- | --- |
| 1. | 2006 | מונטה קרלו | מאסטרס | חימר | 64 | פדרר | 3-6, 6-2, 3-6 | 1:49 | 3/3 | 0 | **1** |
| 2. | 2006 | גביע דייוויס | גביע דייוויס | אולם סגור | פלייאוף | פדרר | 6–3, 6–2, 6–3 | 1:58 | 3/5 | 0 | **2** |
| 3. | 2007 | אוסטרליה הפתוחה | גראנד סלאם | קשה | שמינית גמר | פדרר | 6–2, 7–5, 6–3 | 1:50 | 3/5 | 0 | **3** |
| 4. | 2007 | דובאי | 500 | קשה | רבע גמר | פדרר | 6–3, 6–7(6–8), 6–3 | 2:03 | 3/3 | 0 | **4** |
| 5. | 2007 | קנדה | מאסטרס | קשה | גמר | ג'וקוביץ' | 7–6(7–2), 2–6, 7–6(7–2) | 2:13 | 3/3 | **1** | 4 |
| 6. | 2007 | ארצות הברית הפתוחה | גראנד סלאם | קשה | גמר | פדרר | 7–6(7–4), 7–6(7–2), 6–4 | 2:24 | 3/5 | 1 | **5** |
| 7. | 2008 | אוסטרליה הפתוחה | גראנד סלאם | קשה | חצי גמר | ג'וקוביץ' | 7–5, 6–3, 7–6(7–5) | 2:26 | 3/5 | **2** | 5 |
| 8. | 2008 | מונטה קרלו | מאסטרס | חימר | חצי גמר | פדרר | 6–3, 3–2, פרש | 1:12 | 2/3 | 2 | **6** |
| 9. | 2008 | ארצות הברית הפתוחה | גראנד סלאם | קשה | חצי גמר | פדרר | 6–3, 5–7, 7–5, 6–2 | 2:44 | 4/5 | 2 | **7** |
| 10. | 2009 | מיאמי | מאסטרס | קשה | חצי גמר | ג'וקוביץ' | 3–6, 6–2, 6–3 | 1:46 | 3/3 | **3** | 7 |
| 11. | 2009 | רומא | מאסטרס | חימר | חצי גמר | ג'וקוביץ' | 4–6, 6–3, 6–3 | 2:11 | 3/3 | **4** | 7 |
| 12. | 2009 | סינסינטי | מאסטרס | קשה | גמר | פדרר | 6–1, 7–5 | 2:07 | 2/3 | 4 | **8** |
| 13. | 2009 | ארצות הברית הפתוחה | גראנד סלאם | קשה | חצי גמר | פדרר | 7–6(7–3), 7–5, 7–5 | 2:34 | 3/5 | 4 | **9** |
| 14. | 2009 | בזל | 500 | אולם סגור | גמר | ג'וקוביץ' | 6–4, 4–6, 6–2 | 2:11 | 3/3 | **5** | 9 |
| 15. | 2010 | קנדה | מאסטרס | קשה | חצי גמר | פדרר | 6–1, 3–6, 7–5 | 2:22 | 3/3 | 5 | **10** |
| 16. | 2010 | ארצות הברית הפתוחה | גראנד סלאם | קשה | חצי גמר | ג'וקוביץ' | 5–7, 6–1, 5–7, 6–2, 7–5 | 3:44 | 5/5 | **6** | 10 |
| 17. | 2010 | שנחאי | מאסטרס | קשה | חצי גמר | פדרר | 7–5, 6–4 | 1:42 | 2/3 | 6 | **11** |
| 18. | 2010 | בזל | 500 | אולם סגור | גמר | פדרר | 6–4, 3–6, 6–1 | 1:55 | 3/3 | 6 | **12** |
| 19. | 2010 | טורניר סוף השנה | טורניר סוף השנה | אולם סגור | חצי גמר | פדרר | 6–1, 6–4 | 1:21 | 2/3 | 6 | **13** |
| 20. | 2011 | אוסטרליה הפתוחה | גראנד סלאם | קשה | חצי גמר | ג'וקוביץ' | 7–6(7–3), 7–5, 6–4 | 3:00 | 3/5 | **7** | 13 |
| 21. | 2011 | דובאי | 500 | קשה | גמר | ג'וקוביץ' | 6–3, 6–3 | 1:12 | 2/3 | **8** | 13 |
| 22. | 2011 | אינדיאן וולס | מאסטרס | קשה | חצי גמר | ג'וקוביץ' | 6–3, 3–6, 6–2 | 2:07 | 3/3 | **9** | 13 |
| 23. | 2011 | צרפת הפתוחה | גראנד סלאם | חימר | חצי גמר | פדרר | 7–6(7–5), 6–3, 3–6, 7–6(7–5) | 3:39 | 4/5 | 9 | **14** |
| 24. | 2011 | ארצות הברית הפתוחה | גראנד סלאם | קשה | חצי גמר | ג'וקוביץ' | 6–7(7–9), 4–6, 6–3, 6–2, 7–5 | 3:51 | 5/5 | **10** | 14 |
| 25. | 2012 | רומא | מאסטרס | חימר | חצי גמר | ג'וקוביץ' | 6–2, 7–6(7–4) | 1:39 | 2/3 | **11** | 14 |
| 26. | 2012 | צרפת הפתוחה | גראנד סלאם | חימר | חצי גמר | ג'וקוביץ' | 6–4, 7–5, 6–3 | 2:05 | 3/5 | **12** | 14 |
| 27. | 2012 | ווימבלדון | גראנד סלאם | דשא | חצי גמר | פדרר | 6–3, 3–6, 6–4, 6–3 | 2:19 | 4/5 | 12 | **15** |
| 28. | 2012 | סינסינטי | מאסטרס | קשה | גמר | פדרר | 6–0, 7–6(9–7) | 1:20 | 2/3 | 12 | **16** |
| 29. | 2012 | טורניר סוף השנה | טורניר סוף השנה | אולם סגור | גמר | ג'וקוביץ' | 7–6(8–6), 7–5 | 2:14 | 2/3 | **13** | 16 |
| 30. | 2013 | פאריס | מאסטרס | אולם סגור | חצי גמר | ג'וקוביץ' | 4–6, 6–3, 6–2 | 2:00 | 3/3 | **14** | 16 |
| 31. | 2013 | טורניר סוף השנה | טורניר סוף השנה | אולם סגור | שלב הבתים | ג'וקוביץ' | 6–4, 6–7(2–7), 6–2 | 2:22 | 3/3 | **15** | 16 |
| 32. | 2014 | דובאי | 500 | קשה | חצי גמר | פדרר | 3–6, 6–3, 6–2 | 1:45 | 3/3 | 15 | **17** |
| 33. | 2014 | אינדיאן וולס | מאסטרס | קשה | גמר | ג'וקוביץ' | 3–6, 6–3, 7–6(7–3) | 2:12 | 3/3 | **16** | 17 |
| 34. | 2014 | מונטה קרלו | מאסטרס | חימר | חצי גמר | פדרר | 7–5, 6–2 | 1:15 | 2/3 | 16 | **18** |
| 35. | 2014 | ווימבלדון | גראנד סלאם | דשא | גמר | ג'וקוביץ' | 6–7(7–9), 6–4, 7–6(7–4), 5–7, 6–4 | 3:56 | 5/5 | **17** | 18 |
| 36. | 2014 | שנחאי | מאסטרס | קשה | חצי גמר | פדרר | 6–4, 6–4 | 1:35 | 2/3 | 17 | **19** |
| — | 2014 | טורניר סוף השנה | טורניר סוף השנה | אולם סגור | גמר | ג'וקוביץ' | פרישה | N/A | N/A | 17 | 19 |
| 37. | 2015 | דובאי | 500 | קשה | גמר | פדרר | 6–3, 7–5 | 1:24 | 2/3 | 17 | **20** |
| 38. | 2015 | אינדיאן וולס | מאסטרס | קשה | גמר | ג'וקוביץ' | 6–3, 6–7(5–7), 6–2 | 2:17 | 3/3 | **18** | 20 |
| 39. | 2015 | רומא | מאסטרס | חימר | גמר | ג'וקוביץ' | 6–4, 6–3 | 1:15 | 2/3 | **19** | 20 |
| 40. | 2015 | ווימבלדון | גראנד סלאם | דשא | גמר | ג'וקוביץ' | 7–6(7–1), 6–7(10–12), 6–4, 6–3 | 2:55 | 4/5 | **20** | 20 |
| 41. | 2015 | סינסינטי | מאסטרס | קשה | גמר | פדרר | 7–6(7–1), 6–3 | 1:30 | 2/3 | 20 | **21** |
| 42. | 2015 | ארצות הברית הפתוחה | גראנד סלאם | קשה | גמר | ג'וקוביץ' | 6–4, 5–7, 6–4, 6–4 | 3:20 | 4/5 | **21** | 21 |
| 43. | 2015 | טורניר סוף השנה | טורניר סוף השנה | אולם סגור | שלב הבתים | פדרר | 7–5, 6–2 | 1:17 | 2/3 | 21 | **22** |
| 44. | 2015 | טורניר סוף השנה | טורניר סוף השנה | אולם סגור | גמר | ג'וקוביץ' | 6–3, 6–4 | 1:20 | 2/3 | **22** | 22 |
| 45. | 2016 | אוסטרליה הפתוחה | גראנד סלאם | קשה | חצי גמר | ג'וקוביץ' | 6–1, 6–2, 3–6, 6–3 | 2:19 | 4/5 | **23** | 22 |
| 46. | 2018 | סינסינטי | מאסטרס | קשה | גמר | ג'וקוביץ' | 6–4, 6–4 | 1:24 | 2/3 | **24** | 22 |
| 47. | 2018 | פאריס | מאסטרס | אולם סגור | חצי גמר | ג'וקוביץ' | 7–6(8–6), 5–7, 7–6(7–3) | 3:02 | 3/3 | **25** | 22 |
| 48. | 2019 | ווימבלדון | גראנד סלאם | דשא | גמר | ג'וקוביץ' | 6-7(7–5), 1–6, 7–6(7–4), 4–6, 13–12(7–3) | **4:57** | 5/5 | **26** | 22 |
| 49. | 2019 | טורניר סוף השנה | טורניר סוף השנה | אולם סגור | שלב הבתים | פדרר | 4-6, 3-6 | 1:13 | 2/3 | **26** | 23 |
| 50. | 2020 | אוסטרליה הפתוחה | גראנד סלאם | קשה | חצי גמר | ג׳וקוביץ׳ | 6-7(1-7), 4-6, 3-6 | 2:18 | 3/5 | **27** | 23 |

### מאזן מערכות

| ג'וקוביץ' | תוצאה | פדרר |
| --- | --- | --- |
| **1** | 12-13 | 0 |
| **15** | 6-7 | 12 |
| 7 | 5-7 | **15** |
| **15** | 4-6 | 13 |
| **22** | 3-6 | 20 |
| **11** | 2-6 | 7 |
| 2 | 1-6 | **5** |
| 0 | 0-6 | **1** |
| 0 | 2-3 | **1** |
| 73 | סה"כ מערכות | **74** |
| 747 | סה"כ משחקונים | **755** |

השוואות בין השניים
------------------

#### תוארי גראנד סלאם

ג׳וקוביץ, זכה במספר שיא של 24 תוארי גראנד סלאם, לעומת 20 של פדרר. שניהם זכו בכל ארבעת טורנירי הגראנד סלאם, ושניהם התקשו לזכות בצרפת מול נדאל, וזה היה התואר האחרון מבין הארבעה בו שניהם זכו. ג'וקוביץ' מחזיק בשיא הזכיות באוסטרליה הפתוחה עם 10 תארים, ופדרר מחזיק בשיא הזכיות בווימבלדון עם 8 תארים.

| טורניר | ג'וקוביץ' | פדרר |
| --- | --- | --- |
| **אוסטרליה הפתוחה** | **10** | 6 |
| **צרפת הפתוחה** | **3** | 1 |
| **ווימבלדון** | 7 | **8** |
| **ארצות הברית הפתוחה** | 4 | **5** |
| **סך הכל** | **24** | 20 |

### תוארי מאסטרס 1000

נובאק ג'וקוביץ' זכה במספר שיא של 40 טורנירי מאסטרס 1000 ופדרר זכה ב-28. הם שיחקו זה מול זה בכל טורנירי המאסטרס למעט על החימר במדריד (בעבר הטורניר נערך בהמבורג, בעוד טורניר מדריד שוחק על משטחים קשים במקום שנחאי). רוב המפגשים היו בשלב חצי הגמר עם 11 פעמים מתוך 20 סך הכל.

| טורניר | ג'וקוביץ' | פדרר |
| --- | --- | --- |
| אינדיאן וולס | **5** | **5** |
| מיאמי | **6** | 4 |
| מונטה קרלו | **2** | 0 |
| מדריד/המבורג | 3 | **6** |
| רומא | **6** | 0 |
| קנדה הפתוחה | **4** | 2 |
| סינסינטי | 3 | **7** |
| שנחאי/מדריד | **4** | 3 |
| פאריס | **7** | 1 |
| **סך הכל** | **40** | 28 |

### טורניר סוף השנה

ג׳וקוביץ׳ מחזיק בשיא הזכיות בטורניר סוף השנה עם שבע זכיות לעומת פדרר עם 6 זכיות, מקום שני בכל הזמנים. לפדרר ארבעה הפסדים בגמר, בעוד ג'וקוביץ' הפסיד בשניים. הם נפגשו שלוש פעמים במעמד הגמר כאשר ג'וקוביץ' ניצח בשניים (2012 ו-2015) ובשלישי פדרר פרש לפני המשחק (2014). פדרר ניצח שניים מתוך שלושת המשחקים ביניהם בשלב הבתים, ואת המפגש היחיד בחצי הגמר פדרר ניצח.

### דירוג מספר 1 בעולם

(אנ')

ב-8.3.2021 ג'וקוביץ' צבר 311 שבועות כמדורג ראשון בעולם ובכך שבר את שיאו של פדרר שדורג ראשון בעולם במשך 310 שבועות. את עונת 2023 ג׳וקוביץ׳ סיים במקום הראשון בעולם ובכך הגיע ל-400 שבועות בסך הכל, היחיד מבין הגברים והנשים שמגיע לציון הדרך הזה. ג׳וקוביץ׳ סיים את העונה כמספר אחד בעולם מספר שיא של 8 פעמים בעוד פדרר היה 5 פעמים מספר אחד בעולם בסיום העונה. פדרר דורג בעבר במשך 237 שבועות רצופים בעוד שיאו של דיוקוביץ' עומד על 122 שבועות רצופים.

הישגים משמעותיים
----------------

* מספר המפגשים השני בגודלו בטורניר גראנד סלאם - 17 (לאחר נדאל-ג׳וקוביץ׳ - 18).
* מספר המפגשים הרב ביותר בחצי גמר גראנד סלאם בעידן הפתוח - 11.
* מספר המפגשים הרב ביותר בגראנד סלאם על משטח קשה בעידן הפתוח - 11.
* מספר המפגשים הרב ביותר על משטחים קשים בעידן הפתוח - 39.
* שני השחקנים היחידים ששיחקו 7 משחקים בגראנד סלאם על משטח קשה במשך חמש שנים רצופות (2007–2011).
* שני השחקנים היחידים שניצחו לפחות 70 משחקים בכל טורניר גראנד סלאם.
* שני השחקנים היחידים שהגיעו ללפחות 10 רבעי גמר בכל טורנירי גראנד סלאם.
* הכי הרבה ניצחונות בטורנירי גראנד סלאם, 369 עבור פדרר, ו-361 עבור ג'וקוביץ'.
* שני השחקנים היחידים שניצחו מעל 83% ממשחקיהם על משטח קשה - ג'וקוביץ' 84.1%, פדרר 83.6%.
* שני השחקנים עם המספר הרב ביותר של זכיות בטורנירי מאסטרס 1000 על משטחים קשים. ג'וקוביץ' - 28 פדרר - 22.
* שני השחקנים עם המספר הרב ביותר של זכיות בטורנירי גראנד סלאם על משטחים קשים. ג'וקוביץ' - 14 (10 באוסטרליה הפתוחה ו-4 בארצות הברית הפתוחה), פדרר - 11 (6 באוסטרליה הפתוחה ו-5 בארצות הברית הפתוחה).
* שני השחקנים היחידים שזכו באותה עונה באינדיאן וולס ומיאמי מאסטרס ("סאנשיין דאבל") לפחות שלוש פעמים - ג'וקוביץ' (2011, 2014-2016), פדרר (2005–2006, 2017).
* שני השחקנים היחידים שזכו ב-"סאנשיין טריפל" לפחות פעמיים (זכייה באוסטרליה הפתוחה, אינדיאן וולס ומיאמי מאסטרס). ג'וקוביץ' עם השיא של שלוש פעמים (2011, 2015 ו-2016) ופדרר פעמיים (2006 ו-2017).
* הכי הרבה גמרים באוסטרליה הפתוחה - 10 לג׳וקוביץ׳ ו-7 לפדרר.
* הכי הרבה גמרים בווימבלדון - 12 לפדרר ו-9 לג׳וקוביץ׳.
* הכי הרבה מפגשים בארצות הברית הפתוחה - 6 (2007-2011, 2015).
* מפגשים רצופים בעידן הפתוח בגראנד סלאם אחד - 5, 2007-2011 (ארצות הברית הפתוחה)
* הכי הרבה תארים בטורניר סוף השנה - פדרר עם 6, וג'וקוביץ' עם 5 (בשוויון עם סמפראס ולנדל).
* הכי הרבה תארים על משטחים קשים: פדרר - 71, ג'וקוביץ' - 69
* הכי הרבה חצאי גמר רצופים בגראנד סלאמים. פדרר - 23, ג'וקוביץ' - 14
* הכי הרבה רבעי גמר רצופים בגראנד סלאמים. פדרר - 36, ג'וקוביץ' - 28
* אחד מהשניים זכה לפחות באחד מארבעת גרנד סלאמים בכל עונה מאז 2003.
* גמר ווימבלדון הארוך ביותר - 4:57 שעות בשנת 2019.

היחסים ביניהם
-------------

היחסים האישיים בין פדרר וג'וקוביץ' ידעו עליות ומורדות. בתחילת הקריירה ג'וקוביץ' היה פורש לעיתים ממשחקים מסיבות רפואיות. פדרר ביקר אותו על כך כמה פעמים, למשל אחרי פרישה של נובאק ברבע גמר אוסטרליה הפתוחה 2009 פדרר אמר בריאיון: "הוא לא בחור שלא וויתר מעולם,... זה מאכזב".

במונטה קרלו 2008 השניים נפגשו בחצי הגמר ופדרר נזף בהוריו של ג'וקוביץ' שישתקו. מאמנו לשעבר של ג'וקוביץ', שחקן העבר בוריס בקר, התבטא בנושא מספר פעמים. כך למשל הוא כתב בביוגרפיה שלו "פדרר וג'וקוביץ' לא מחבבים זה את זה במיוחד" .

אף על פי שג'וקוביץ' שחקן מאוד פופולרי הוא אינו אהוב כמו פדרר או נדאל. בוריס בקר אמר על כך "כולנו אוהבים את פדרר ונדאל אבל את ג'וקוביץ' אנחנו מכבדים". כך למשל במהלך גמר טורניר אליפות ארצות הברית הפתוחה ב-2015 בין פדרר וג'וקוביץ', הקהל היה בבירור לצידו של פדרר. קריאות הבוז נגד ג'וקוביץ' היו כל כך חזקות עד שבנקודות משחק לטובתו הקהל הפריע לו בין ההגשות עד כדי כך שאפילו פדרר כעס עליהם.

עם זאת בשנים האחרונות פדרר שיבח את ג'וקוביץ', למשל במהלך מסיבת עיתונאים בגביע לייבר 2018, בו השניים שיתפו פעולה, פדרר אמר: "אם לא ניתן לנצח את ג'וקוביץ' אז עדיף שהוא לצידך".

ראו גם
------

* היריבות בין פדרר ונדאל
* היריבות בין נדאל וג'וקוביץ'

הערות שוליים
------------

1. ↑  Roger Federer VS Novak Djokovic | Head 2 Head | ATP Tour | Tennis, ATP Tour
2. ↑  Rivalries Djokovic Federer 1 to 10 | ATP Tour | Tennis, ATP Tour
3. ↑  Novak & Roger: The Rivalry, Matches 11-20 | ATP Tour | Tennis, ATP Tour
4. ↑  Novak & Roger: The Rivalry, Matches 21-30 | ATP Tour | Tennis, ATP Tour
5. ↑  Novak & Roger: The Rivalry | ATP Tour | Tennis, ATP Tour
6. ↑  rivalries-djokovic-federer | ATP Tour | Tennis, ATP Tour
7. ↑  Federer ends Djokovic's streak, will face Nadal, ESPN.com, ‏2011-06-03 (באנגלית)
8. ↑  אתר למנויים בלבד Ian Chadband, ‏French Open 2011: Roger Federer destroys Novak Djokovic's run of victories to surge into final, The Telegraph, 3 June 2011
9. ↑  פירוט המשחקים
10. ↑  Djokovic Sets New All-Time Record For Weeks At No. 1 In FedEx ATP Rankings, ‏8.3.2021
11. ↑  Novak Djokovic Celebrates 400 Weeks As World No. 1
12. ↑  Top 10 ATP No 1s by weeks: Novak Djokovic closing in on Roger Federer milestone, but who else features?, Tennis365.com, ‏2020-10-27 (באנגלית)
13. ↑  Federer critical of Djokovic
14. ↑  markanders250 (2008-04-26), *Federer Tells Djokovic Family to Shut Up*, נבדק ב-2019-03-11
15. ↑  Roger Federer and Novak Djokovic don't like each other, says Boris Becker, For The Win, ‏2015-06-09 (באנגלית)
16. ↑  Novak Djokovic wants to be on the same level as Federer and Nadal - Becker
17. ↑  אתר למנויים בלבד Charlie Eccleshare, ‏Novak Djokovic beats Roger Federer in US Open final - but where is the love for the Serb?, The Telegraph, 13 September 2015
18. ↑  "US Open 2015: Novak Djokovic beats Roger Federer in final" (באנגלית בריטית). 2015-09-14. נבדק ב-2019-03-11.
19. ↑  Djoker Nole (2018-09-19), *Federer "When you can't beat Djokovic, it's better to be in same team" - Laver Cup 2018 (HD)*, נבדק ב-2019-03-11